Diari Oficial de la Generalitat Valenciana


Sumari del DOGV 4466, del 25-03-2003 (2003/3318)

RESOLUCIÓ de 5 de març de 2003, del conseller d'Obres Públiques, Urbanisme i Transports, per la qual es declara la compatibilitat amb l'ordenació urbanística i territorial, i en conseqüència s'aprova definitivament el Pla Especial complementari de l'obra pública d'ampliació i millora de la carretera CV-120 de Forcall a la Mata de Morella, tramitat per la Diputació de Castelló.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4466

Data del DOGV
:   25-03-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/3318


Data del document
:   05-03-2003

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Forcall
    * xarxa de carreteres
    * pla d'urbanisme

RESOLUCIÓ de 5 de març de 2003, del conseller d'Obres Públiques, Urbanisme i Transports, per la qual es declara la compatibilitat amb l'ordenació urbanística i territorial, i en conseqüència s'aprova definitivament el Pla Especial complementari de l'obra pública d'ampliació i millora de la carretera CV-120 de Forcall a la Mata de Morella, tramitat per la Diputació de Castelló. [2003/3318]
  
Vist l'expedient relatiu a la declaració de compatibilitat amb l'ordenació urbanística i d'ordenació territorial de l'ampliació i millora de la CV-120, tram de Forcall a la Mata, tramitat per la Diputació Provincial de Castelló, i de conformitat amb els següents,
  
Antecedents de fet
  
Primer. El ple de la Diputació Provincial de Castelló, en la sessió de 23 de juliol de 2002, va acordar exposar al públic el denominat Pla Especial complementari del projecte d'obra pública d'ampliació i millora de la CV-120 de Forcall a la Mata de Morella. La informació al públic es va efectuar mitjançant anuncis inserits en el periòdic Mediterráneo, de 8 d'agost de 2002, i en Diari Oficial de la Generalitat Valenciana, de 23 d'agost de 2002. Transcorregut el període d'informació al públic, durant el qual es van formular diverses al·legacions, el ple de la Diputació Provincial va aprovar provisionalment el pla en la sessió de 29 d'octubre de 2002, després de la qual cosa es remet al Servici Territorial d'Urbanisme el 4 de desembre de 2002.
  
Segons s'indica en la memòria del Pla Especial, la Diputació Provincial de Castelló, en la sessió plenària de 24 de juliol de 2001, va aprovar el projecte d'ampliació i millora de la carretera CV-120 tram Forcall a la Mata de Morella.
  
Segon. El document complementari al projecte d'obra pública està format per memòria i plànols.
  
Tercer. Mitjançant escrits de 26 de desembre de 2002 es va oferir el tràmit d'audiència als ajuntaments de Todolella, la Mata i Forcall i es va sol·licitar informe de la Direcció Territorial de Medi Ambient. Els ajuntaments afectats no han formulat cap objecció al Pla. La Direcció Territorial de Medi Ambient ha emés informe el 21 de gener de 2003, en el qual es remet al contingut de la Declaració d'Impacte Ambiental emesa per la Conselleria esmentada en relació amb l'obra pública.
  
El 6 de juny de 2002, la Direcció General de Planificació i Gestió del Medi va emetre Declaració d'Impacte Ambiental favorable al projecte d'ampliació i millora de la CV-120, tram Forcall a la Mata de Morella.
  
Fonaments de dret
  
Primer. L'article 81 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (en avant LRAU) establix que la realització material de qualsevol obra pública exigix verificar la seua compatibilitat amb l'ordenació urbanística i territorial.
  
El procediment previst en l'article 81 de la LRAU per a efectuar esta verificació està desplegat en els articles del 169 al 171 del Reglament de Planejament de la Comunitat Valenciana, aprovat pel Decret 201/1998, de 15 de desembre (en avant RPCV). Segons tots estos preceptes, eixa verificació es porta a terme sotmetent el projecte d'obra als tràmits propis de l'aprovació dels plans especials.
  
En el present cas, la Diputació Provincial de Castelló necessita portar a terme el Projecte d'ampliació i millora de la carretera CV-120 de Forcall a la Mata de Morella, per a la qual cosa ha utilitzat el procediment previst en els citats preceptes legals.
  
Segon. L'article 37 de la LRAU establix que els plans especials poden ser promoguts per les distintes administracions públiques quan, per a poder exercir les seues respectives competències sectorials, necessiten establir noves determinacions en l'ordenació urbanística vigent. Al seu torn, l'article 168.1.B del RPCV establix que: ?la convocatòria d'informació al públic i l'aprovació provisional dels plans especials formulats i tramitats per administració no municipal, correspondrà (...) a l'òrgan que dispose la legislació reguladora de l'entitat o organisme promotor del projecte?. De conformitat amb esta normativa, el ple de la Diputació Provincial de Castelló és competent per a acordar tant el sotmetiment d'informació al públic com l'aprovació provisional del present projecte d'obra tramitat com a pla especial.
  
La tramitació del projecte ha donat ple compliment al que establix l'article 38.2.B i C de la LRAU, ja que, d'una banda, el projecte diligenciat ha estat exposat al públic tant en l'Ajuntament afectat com en un local de l'administració promotora del pla situat en la capital de la província i, d'altra, s'ha donat adequada intervenció a l'ajuntament afectat, que ha pogut al·legar tot el que ha considerat convenient, sense que haja efectuat cap inconvenient i objecció a l'aprovació del pla.
  
Tercer. La documentació és correcta, d'acord amb el que es desprén de l'article 81 de la LRAU i 170.1 del RPCV. En este sentit, i segons el que exigixen estos preceptes, s'ha completat el document del projecte bàsic de l'obra, als efectes urbanístics, amb els documents característics del pla especial.
  
Quart. L'article 12 de la LRAU establix, en la lletra E, que una de les comeses dels plans especials, complementant o fins i tot modificant el planejament general, és el de la creació o ampliació de reserves de sòl dotacional. D'un altre costat, segons l'article 11 de la LRAU, els plans podran preveure reserves de sòl dotacional en sòl no urbanitzable quan siga convenient per al millor servici públic. Finalment, l'article 58.4 de la LRAU enumera, entre els distints usos previstos dins de les reserves de sòl dotacional públic, el d'infraestructures. De tot això se seguix la possibilitat legal de preveure a través d'un pla especial la creació d'una reserva de sòl dotacional per a l'ampliació i millora de la carretera CV-120 de Forcall a la Mata de Morella, ja que això constituïx una categoria d'infraestructures.
  
Cinqué. L'article 170.4 del RPCV establix que, una vegada rebut el projecte bàsic tramitat com a pla especial, ?la Conselleria competent en matèria d'urbanisme pot declarar-lo compatible amb l'ordenació urbanística, bé siga perquè no la modifica o perquè es resol modificar-la assumint en ella el projecte de nova obra pública. En últim cas es comprovarà la coherència del model territorial i urbanístic resultant i la suficiència dels documents urbanístics que s'adjunten al projecte per a expressar la nova ordenació?.
  
En el cas que ens ocupa l'anomenat pla especial complementari a l'obra pública té un abast molt limitat, ja que consistix exclusivament en l'ampliació i millora d'una carretera provincial ja existent. Així, no hi ha cap obstacle que impedisca que puga declarar-se la seua compatibilitat amb l'ordenació urbanística.
  
La declaració de conformitat urbanística que l'aprovació d'este expedient comporta és independent de la resta d'autoritzacions que l'obra puga necessitar en virtut de l'aplicació de la legislació sectorial, atés que tal declaració ho és exclusivament als efectes de la legislació urbanística. D'això es deriva, en concret que, amb independència de l'aprovació del pla especial, l'execució de l'obra haja d'ajustar-se a totes les condicions establides per la Declaració d'Impacte Ambiental emesa per la Conselleria de Medi Ambient.
  
Sisé. El conseller d'Obres Públiques, Urbanisme i Transports és competent per a l'aprovació definitiva del present expedient, en virtut del que disposa l'article 39 de la LRAU en relació amb l'article 6.D del Reglament dels Òrgans Urbanístics de la Generalitat Valenciana, aprovat per Decret 77/1996, de 16 d'abril, del Govern Valencià.
  
Vistos els preceptes legals citats i la resta de general i pertinent aplicació, de conformitat amb l'acord de la Comissió Territorial d'Urbanisme de Castelló, resolc:
  
Declarar la compatibilitat amb l'ordenació urbanística i territorial, i en conseqüència aprovar definitivament el pla especial complementari de l'obra pública d'ampliació i millora de la carretera CV-120 de Forcall a la Mata de Morella, tramitat per la Diputació Provincial de Castelló.
  
Contra la present resolució, que posa fi a la via administrativa, es podrà interposar recurs contenciós administratiu, davant la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des del dia següent a la notificació o publicació d'esta, de conformitat amb el que preveuen els articles 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això, sense perjuí que es puga interposar qualsevol altre recurs que es considere oportú.
  
València, 5 de març de 2003.- El conseller: José Ramón García Antón.